 في الحلقة 12 درت واحد الإطلالة سريعة على تاريخ صنهاجة وكيفاش عاشو في الصحرا ما بين إفريقيا الاستوائية وجنوب المغرب الحالي، وكيفاش كان أول لقاء ليهوم معا العرب والإسلام...وفي هاذ الحلقة غادي نحاول نتكللم على الدعوة الدينية ديال الفقيه ديالهوم “عبد الله بن ياسين” وآشنو هو المشروع السياسي الاجتماعي للي اقتارحو على صنهاجة اللثام الأمازيغيين وقبلوه باش يأسسو إمبراطريتهوم... الدعوة الدينية” ديال “ياسين” أو “المشروع السياسي الاجتماعي المقترح”... سواء في “المُغرب” ديال ابن عذاري المراكشي، ولا في “الحلل الموشية” للي الكاتب ديالو مجهول الاسم، كانقراو بللي الزعيم ديال صنهاجة “يحيى بن ابراهيم” مللي مشى للحج، لاحظ بللي ولاد قبيلتو ماعندهوم غير علاقات “واهية” بالإسلام، أو بعيدة على الإسلام كًاع... فمللي كان راجع، توققف في القيروان وحضر لشي دروس كان كايعطيها واحد العالم سمييتو “أبو عمران الفاسي”، وطلب منو باش يرسل معاه شي “طالب أو فقيه” يعللم ليه صنهاجة شويا أمور الدين...ولكن حتى واحد ما قبل أنو يمشي لهاذيك الفيافي ديال الصحرا، نظرا للبعد ديالها من “الحضارة”...فاضطر “أبو عمران الفاسي”، انه يعطيه واحد الرسالة لواحد الطالب ديالو كان ساكن في “ملكيس” بسجلماسة، سمييتو “وجاج بن زلوي اللمطي”، للي قبل أنه يرسل معاه أحد الطلاب ديالو للي هو “عبد الله بن ياسين”، وللي حتى هو صنهاجي من قبيلة “كًزولة”... فمللي وصل “عبد الله بن ياسين” للصحرا واستاقر وسط صنهاجة، لقاهوم ما كايقففلوش في اللغة العربية، وما كايقففلوش بززاف في الإسلام، وشاددين منو غير “القشور”...فتعدد الزوجات كان كايوصل حتى لعشرة و 15 ديال العيالات كل واحد وعلاش كًد، وصيام رمضان ماعممرو دخل ليهوم في دماغهوم، والصلاة غير كما اتفق، والوضوء ماسامعينش بيه كًاع...ولكن بششويا بششويا بدات الأمور كاتتغيير، بحيث زعيم صنهاجة “يحيى بن ابراهيم”، اضطر أنه يطللق 5 من العيالات ديالو باش يعطي “المثل” لولاد عمو من الصنهاجيين ويتبعو كلام الفقيه “عبد الله بن ياسين”... وبالفعل، بدا “عبد الله بن ياسين” في عملية إصلاح شاملة للمجتمع الصنهاجي الأمازيغي، ابتداء من التعليم الديني، ولكن تعليم ديني “عملي” ما فيهش علم الأصول وذيك الأشياء للي صعيبة على مبتدئ في الإسلام، وزايدها بعدم إدراكو للغة العربية، واقتاصر الفقيه غير على تعليم “الفروع” وكل مايتعللق بالمعاملات والعلاقات الاجتماعية للي كاتهم الجرائم والبيع والشرا وعلاقات الجوار، أي كولها الأمور للي يمكن ليها تخلق أجواء التلاحم وأجواء الأمن والأمان وسط الكونفدرالية الصنهاجية... ولكن هاذ الإصلاحات للي واكباتها مجموعة دالإصلاحات اخرى كاتهم أساسا “المساواة” بين الأفراد، وجد فيها “ابن ياسين” صعوبة كبيرة وكبيرة بزاف أنه يطببقها، نظرا أن المجتمع الأمازيغي الصحراوي في ذاك الوقت ماكانش كايآمن بشي حاجة سمييتها المساواة بين بني البشر وبين الأفراد، ونظرا أنه كان كايعرف واحد التراتبية اجتماعية صارمة، وهو شيء طبيعي في المجتمعات الصحراوية...وهاذا للي دفع الصنهاجيين من بعد الوفاة ديال زعيمهوم “يحيى بن ابراهيم” أنهوم يطردو “ابن ياسين” ويجريو عليه من بيناتهوم !! الإجلاء ديال “ابن ياسين” ماكانش النهاية ديال العمل ديالو، بل بالعكس، شككل واحد المنعطف حاسم في تاريخ كونفدرالية صنهاجة...السيد خرج بحالو برفقة واحد المجموعة للي بقات وفية “للتعاليم الجديدة” ديالو، منهوم “الأمير يحيى بن عمر اللمتوني” وخوه “أبو بكر”، وبناو ليهوم واحد “الرباط” أو “قشلة” داروها للتعليم وللتأمل وللأمر بالمعروف والنهي عن المنكر، ولكن كذلك للتدريب العسكري... يعني أن هاذ التعاليم للي الظاهر ديالها “ديني تعبدي”، كاتحمل في داخلها في الحقيقة “مشروع حربي” في اتجاه الناس للي رافضين هاذ التعاليم، وفي اتجاه التوسع وتصدير هاذ المشروع نحو “الشمال” من خلال تطبيق مبدأ “الجهاد” لاكتساح الأراضي للي كانسمميوها اليوم “مغربية”...هاذ الفكرة في الحقيقة كان عندها صدى إيجابي عند صنهاجة الصحراء، وكانت عامل أساسي في استقطاب الأتباع والقبائل المجاورة...خاصة وأنهوم شافو بللي المنافسين ديالهوم من “قبائل زناتة بني خزرون” استاطعو أنهوم يكتاسحو أجزاء كبيرة من المغرب، وكايضييقو عليهوم بزاف إمكانيات الرعي للي كانت متاحة ليهوم في السابق، إضافة إلا أنهوم استاطعو أنهوم يحتلو “الموانئ الصحراوية الغنية” وللي على رأسها “بوابة سجلماسة على الصحراء” للي هي الطريق التجارية الأساسية آنذاك للي كانت كاتربط شمال المغرب بإفريقيا الاستوائية جنوب الصحراء... بلا شك أنكوم حتى نتوما ربطتو بين هاذ الاستراتيجية ديال عبد الله بن ياسين وأتباعو وبين الاستراتيجية للي استعملها سيدنا محمد في إطار الدعوة الإسلامية، وللي حتى هو اعتامد طريقة الدعوة والهجرة إلى الخارج، وإيجاد مشروع اجتماعي وديني واقتصادي للي كان في صالح القبائل للي تحالفات معاه لأنها شافت فيه مصلحتها... وهاذا كايعني أن المؤرخين الموالين للدولة المرابطية ربما اعتامدو هاذ المقاربة لإظهار “ملوك الدولة المرابطية” على أنهوم ناس “زاهدين” كان الهدف ديالهوم هو نشر “الدين الحق” تماما كما فعل “خير البرية عليه السلام” في القرن السابع الميلادي في الجزيرة العربية، أي توحيد القبائل تحت راية دعوة دينية، ثم نشر هاذ الدعوة نحو الخارج، استجابة لمصلحة جميع القبائل العربية في تحصيل المزيد من كسب العيش عن طريق الغزو باسم الدعوة الجديدة المقترحة!! المهم من هاذ الشي، أنه في سنة 1043 ميلادية بالضبط، غادي يخرج “عبد الله بن ياسين” من الرباط ديالو، وغادي يعلن “الجهاد” ضد مكونات الكونفيدرالية الصنهاجية للي كانت رافضاه، وخاصة قبائل “مسوفة” و”كًدالة” و”لمتونة”، وماغاديش يلقى منها يعني شي مقاومة كبيرة بززاف...بل كتب التأريخ الرسمية للي تكلمت عليها في بداية هاذ المؤلف، كاتقول لينا بللي كانت هناك ظاهرة شبيهة بالدعوة المحمدية في الجزيرة العربية، بحيث بدات كولها قبائل صنهاجة كاتدخل في “إطار التكتل القبلي والدعوي الجديد”، أي أنها علنات على قبولها للمشروع السياسي المقترح من طرف “أمة المرابطين”، وقامت بعملية “توبة جماعية”، وبايعات صاحب الدعوة وأتباعو على السمع والطاعة واتباع التعاليم الإسلامية الجديدة للي جا بيها، وخاصة بالطبع أداء الضرائب الشرعية للي بدات كاتدخل للخزينة ديال هاذ السلطة السياسية الجديدة أو لهاذ الدولة للي هيا في طور النشوء... 
“كود” تنفرد بنشر سلسلة “كيفاش السلاطين ديال المغرب كايشوفو “ريوسهوم” وكايشوفو السلطة ديالهوم وكايحميوها؟ !” ح 13:مغامرة الفقيه بن ياسين ف الصحراء اللي انتهت بتكوين امبراطورية